**ELŐTERJESZTÉS**

**Szombathely Megyei Jogú Város Közgyűlésének 2023. március 30-i ülésére**

**Javaslat Szombathely Megyei Jogú Város Önkormányzata tulajdonában lévő gazdasági társaságokat érintő döntések meghozatalára**

**I. Javaslat önkormányzati tulajdonú gazdasági társaságok 2023. évi üzleti terveinek elfogadására**

1./ Weöres Sándor Színház Nonprofit Kft. (1. számú melléklet)

A társaság az Önkormányzat 2023. évi költségvetéséről szóló 4/2023. (II. 28.) önkormányzati rendelet szerint 202.324 eFt önkormányzati támogatással (ebből 163.720 eFt önkormányzati működési támogatás, 37.404 eFt a színházépületért fizetett bérleti díj összegével azonos fenntartói támogatás, 1.200 eFt GDPR feladatok támogatása), és 302.075 eFt központi költségvetési támogatással számolhat. Ezen felül 71.821 eFt ágazati bértámogatást, 88.883 eFt jegy-és bérletbevételt, 24.625 eFt egyéb bevételt tervez, így a 2023. évre összesen várható bevétel 704.229 eFt.

A 2023. évre tervezett kiadások együttes összege 749.054 eFt, amelyből jelentős tétel a 435.907 eFt összegű személyi kiadás, és az ehhez kapcsolható 93.200 eFt összegű alvállalkozói ráfordítás. Az anyagjellegű szolgáltatások összege 101.027 eFt, közvetlen anyagköltség 76.760 eFt, értékcsökkenési leírás 36.500 eFt, egyéb kiadások 5.660 eFt.

Összességében az üzleti tervben a társaság 2023. évre várható adózott eredménye -44.825 eFt.

A társaság felügyelőbizottsága az üzleti tervet elfogadta.

2./ Fogyatékkal Élőket és Hajléktalanokat Ellátó Közhasznú Nonprofit Kft. (2. számú melléklet)

A társaság az Önkormányzat 2023. évi költségvetéséről szóló 4/2023. (II. 28.) önkormányzati rendelete szerint 156.536 eFt önkormányzati működési támogatással, továbbá 168.590 eFt állami normatív hozzájárulással számol, emellett 412.505 eFt bevételt tervez (szociális ágazati pótlék, közfoglalkoztatás, egyéb pályázati bevételek, egyéb bevételek), így 2023. évre az összes várható bevétele 737.631 eFt.

A 2022. évre tervezett kiadások együttes összege 735.353 eFt.

Így összességében az üzleti tervben a társaság 2023. évre várható adózott eredménye 2 278 Ft.

A társaság felügyelőbizottsága az üzleti tervet elfogadta.

3./ AGORA Savaria Kulturális és Médiaközpont Nonprofit Kft. (3. számú melléklet)

2022. január 1. napjától új névvel működik a Szombathelyi Médiaközpont Nonprofit Kft., aki ugyanezen időponttól kezdődően átvette a megszűnt AGORA Savaria Kulturális Központ feladatait.

Emellett a Közgyűlés a 260/2021. (XII.21.) Kgy. számú határozatában arról is döntött, hogy 2022. július 1. napjától a Szombathelyi Képző Központ Nonprofit Kft. beolvadással egyesüljön a Kft.-vel.

A társaság az Önkormányzat 2023. évi költségvetéséről szóló 4/2023. (II. 28.) önkormányzati rendelet szerint 384.000 eFt önkormányzati támogatással számol, ezen felül további 20 millió Ft-ot biztosít az Önkormányzat a városi nagyrendezvények támogatására. Az értékesítés nettó árbevétele 266.100 eFt (ebből a televízió működéséhez kapcsolódó bevételek összege 17.500 eFt, a Savaria Fórum bevétele 23.500 eFt, az AGORA közművelődési tevékenységhez köthető bevétel 223.300 eFt, valamint 1.800 eFt a tervezett gépjármű értékesítés). A pályázati és egyéb támogatások összege 481.885 eFt, így a 2023. évre összesen várható bevétel 747.985 eFt.

A 2023. évre tervezett kiadások együttes összege 747.980 eFt, így összességében az üzleti tervben a társaság 2023. évre várható adózott eredménye 0 eFt.

A társaság felügyelőbizottsága a 2023. évi üzleti tervet elfogadta.

4./ Szombathelyi Parkfenntartási Kft. (4. számú melléklet)

A Közgyűlés a 228/2021. (XI.25.) Kgy. számú határozatával elfogadta az új parkfenntartási koncepciót, amely alapján 2022. március 4-én aláírásra került a parkfenntartási szerződés módosítása, amely 2023. december 31-ig szól.

A társaság az Önkormányzat 2023. évi költségvetéséről szóló 4/2023. (II. 28.) önkormányzati rendelete és a parkfenntartási szerződés szerint parkfenntartási feladatokra 472.441 eFt vállalkozói díjjal számol, valamint további 15 millió Ft bevételt tervez egyéb piaci megbízásokból, így 2023. évre a várható árbevétele 487.441 eFt. A szerződéses összeg bruttó 56 millió Ft összegben tartalmazza a tervezett fejlesztések 2023. évben esedékes kifizetéseit is.

A 2023. évre tervezett kiadások együttes összege 487.770 eFt.

Így összességében az üzleti tervben a társaság 2023. évre várható adózott eredménye 0 Ft.

A társaság felügyelőbizottsága a 2023. évi üzleti tervet elfogadta.

5./ Vas Megyei Temetkezési Kft. (5. számú melléklet)

A társaság az Önkormányzat 2023. évi költségvetéséről szóló 4/2023. (II. 28.) önkormányzati rendelete szerint 2023. évben nem részesül önkormányzati támogatásban. A Kft. 500.000 eFt nettó árbevételt tervez az idei évre, a kiadások összege ugyanekkora nagyságrendű, amelynek jelentős hányada (284.744 eFt) személyi jellegű kiadás.

Így összességében az üzleti tervben a társaság 2023. évre várható adózott eredménye 0 Ft.

A társaság felügyelőbizottsága a 2023. évi üzleti tervet elfogadta.

6./ Savaria Városfejlesztési Kft. (6. számú melléklet)

A társaság az Önkormányzat 2023. évi költségvetéséről szóló 4/2023. (II. 28.) önkormányzati rendelet szerint 50.000 eFt önkormányzati támogatással, 51.071 eFt árbevétellel, és 101.214 eFt projektekből származó egyéb bevétellel és 1 millió Ft kamatbevétellel számol, így a 2023. évre összesen várható bevétele 203.285 eFt, ami megegyezik a 2023. évre tervezett kiadások együttes összegével.

Így összességében az üzleti tervben a társaság 2023. évre várható adózott eredménye 0 eFt.

A társaság felügyelőbizottsága a 2023. évi üzleti tervet elfogadta.

7./ Savaria Turizmus Nonprofit Kft. (7. számú melléklet)

A társaság az Önkormányzat 2023. évi költségvetéséről szóló 4/2023. (II. 28.) önkormányzati rendelet szerint 116.897 eFt önkormányzati támogatással számol, amelyből 46.897 eFt a feladat-ellátási megállapodás szerinti támogatás, 70.000 eFt Savaria Karnevál támogatása. Emellett a társaság 57.204 eFt nettó árbevétellel, és 32.910 eFt egyéb bevétellel, és 150 eFt pénzügyi műveletek bevételével számol, így a 2023. évre összesen várható bevétele 207.161 eFt.

A 2023. évre tervezett kiadások együttes összege 239.637 eFt.

Így összességében az üzleti tervben a társaság 2022. évre várható adózott eredménye – 32.476 eFt veszteség, amelynek fedezetéül a társaság 2022. évi eredménytartaléka szolgál.

A társaság felügyelőbizottsága az üzleti tervet elfogadta.

8./ Szombathelyi Távhőszolgáltató Kft.

*8.1. Üzleti terv (8. számú melléklet)*

A társaság alaptevékenységből származó bevételeinek tervezése 2012-től megváltozott. A lakossági felhasználóknak, illetve a külön kezelt intézményeknek nyújtott szolgáltatás díjait az Energiaügyi Miniszter rendeletben határozza meg. Az elmúlt évben a díjak változatlanok maradtak. 2023. év tekintetében az érvényben lévő díjakkal kalkulálnak.

Az energiatámogatás tervösszege az érvényes rendeletben (8/2022. (XII.27.) EM rendelet) szereplő fix és fajlagos támogatási mérték és az igénylés alapját képező lakossági felhasználások felhasználásával készült. Az Energiaügyi Miniszter a Magyar Energetikai és Közmű-szabályozási Hivatal javaslattétele után rendelhet el módosítást, erre a gyakorlatban a fűtési időszak kezdetekor kerül sor. A földgáz ára a 2022/2023-as fűtési szezonra a megelőző évhez képest drasztikusan növekedett. A korábbi évektől eltérően nem a teljes gázévre került fixálásra az energiaár, hanem külön a 2022. IV. negyedév, a 2023. I. negyedévre és a 2023. II. és III. negyedévre. A 2023-as díja a 2022. I. negyedéves díjaknak kb. a felét jelentik, de még így is jóval magasabbak a 2022. évi áremelkedés előtti időszakhoz képest.

A bevételek alakulását tehát jelentősen módosíthatja a kapcsolódó rendeletek módosítása.

A hátralékkezelésnél a lakossági tartozások szinten tartásával, illetve csökkentésével számol a Kft. Mindezek ellenére elmondható, hogy a felhalmozott közüzemi - többek között távhődíj - tartozások rendezése önerőből gyakran már nem lehetséges. A lakásfenntartási nehézségekkel küzdőknek többsége önkormányzati bérleménnyel rendelkezik, jelentős részüknek több hónapos hátralékállománya van. Szombathely Megyei Jogú Város Önkormányzata 1107 aktív lakossági és 68 aktív közületi ingatlannal rendelkezik, amelyekben távhőszolgáltatást biztosít a társaság. Ebből az állományból 483 lakossági és 23 közületi ingatlanban halmoztak fel hátralékot (69.938 e Ft). Az önkormányzati hátralék a teljes lakossági hátralék 42,7 % - át teszi ki.

A társaság üzleti tervben tervezett adózás előtti eredménye 30.253 eFt nyereség.

A társaság felügyelőbizottsága az üzleti tervet elfogadásra javasolta.

*8.2. Javaslat a Kft. tulajdonában lévő ingatlan hasznosítására*

A Szombathelyi Távhőszolgáltató Kft. a megüresedett Szombathely, Március 15. tér 5/A szám alatti, a tulajdonában álló ingatlan hasznosítása érdekében értékbecslést rendelt meg az irodaház értékesítésére illetve bérbeadására vonatkozóan is. A társaság felügyelőbizottsága március 7-én hozott határozatában felkérte a Közgyűlést, hogy tegyen javaslatot az ingatlan hasznosítására, és a lebonyolítás módjára. A SZOVA Nonprofit Zrt. Igazgatósága a 2023. március 28-i ülésén tárgyalja a kérdést, így javaslom, hogy a Tisztelt Közgyűlés az Igazgatóság határozatának ismeretében - amelyet a Közgyűlésen szóban ismertetek - szíveskedjen meghozni döntését.

9./ VASIVÍZ Zrt. (9. számú melléklet)

A társaság 2023. évben 8 562 569 eFt bevételt, 10 793 547 eFt kiadást és - 2 230 978 eFt adózás előtti eredményt, veszteséget tervez.

A veszteség nagyságát nagymértékben meghatározza a az energiaárak növekedése. Villamos energia költség terv 2023. évre 2,4 milliárd Ft. A közbeszerzési időszakot felosztotta a társaság negyedévekre, abban bízva, hogy kedvezőbb ajánlatokat kap, így a II. és III. negyedévre kapott kedvezőbb ajánlatok alapján már a fixált árakon számoltak és még néhány előre vetített döntést is betervezve, például ingatlan értékesítés, már „csak” 2,2 milliárd Ft-ra kellett számolni a veszteséget, az előző mintegy 3,3 milliárd Ft veszteséggel szemben.

A társaság likviditási tervet is készített, amely alapján azokat az intézkedéseket meg lehet hozni, amely biztosíthatja a napi kötelező működést.

A tevékenységek tervezett üzemi/üzleti eredménye:

* ivóvíz szolgáltatás vesztesége 1 004 mFt
* szennyvízelvezetés,-tisztítás vesztesége 1 463 mFt

Az elsődleges tevékenységek együttes vesztesége 2 467 mFt

A másodlagos tevékenységek együttes nyeresége 236 mFt.

A másodlagos tevékenységből a fürdőszolgáltatás vesztesége 168 mFt (itt figyelembe lett véve az
I., II, III. és IV. negyedévre a Honvédelmi Minisztérium által várhatóan biztosítható támogatás)

A 2023. évi üzleti terv összeállításának fontos eleme és a társaság egész éves működésére, illetve hosszú távon a további évekre vonatkozóan is a fürdőkomplexum üzemeltetésének kérdése, amelyről folyamatosak az egyeztetések az Önkormányzattal. Az Önkormányzat döntése értelmében 2022. október 3-tól az energetikai megtakarítások érdekében csak az AVUS-épületben található medence és kiszolgáló egységek működnek. *Az állam Szombathely MJV Önkormányzatán keresztül* az energiaárak emelkedéséből adódó finanszírozási problémák enyhítésére 2023. I. negyedévre egyszeri, vissza nem térítendő 34 000 eFt támogatást biztosított, illetve várhatóan a II., III. és IV. negyedévben is hasonló támogatást biztosít.

Az Önkormányzat 2023. évi költségvetése az üzemeltetési és támogatási szerződés keretében önkormányzati támogatást nem tartalmaz, azonban a fürdőkomplexum fűtéskorszerűsítésére, kazáncserére biztosított 100 millió Ft összeget. Az üzleti terv csak a 33 m-es medence üzemeltetésével számol, amennyiben a kazáncserét követően az 50 m-es medence újra nyitásáról születik döntés, akkor a felmerülő veszteség finanszírozására – a megnövekedett energiaköltségekre kalkulált 124 millió állami támogatás mellett - jelentős tulajdonosi támogatás szükséges. Amennyiben az energiaválság miatti részleges üzemeltetést követően a teljes fürdőkomplexum normál üzemmenetre térhet vissza, felek részéről szükséges az üzemeltetési és támogatási szerződésnek a megváltozott körülményekhez megfelelő aktualizálása.

A társaság főbb céljai a 2022. évben megfogalmazottakhoz hasonlóak 2023. évre is

* a víziközmű-szolgáltatás minőségi és mennyiségi biztosítása
* likviditás minél hosszabb távú megőrzése (túlélés)
* jelenlegi tulajdonosi struktúra előnyeinek megtartásához a feltételek megteremtése vagy a fő tulajdonosi szándékok módosulása esetén az integrációs folyamat elősegítése.

A felügyelőbizottság és az igazgatóság az üzleti tervet elfogadta.

10. SZOVA Nonprofit Zrt.

10.1. 2023. évi üzleti terv (10. számú melléklet)

A társaság a 2022. évben is hiánytalanul látta el széleskörű városüzemeltetési feladatait. A tevékenységi körébe tartozó hulladékgazdálkodás, közterületek tisztítása, a téli hó- és síkosság-mentesítés, valamint útfenntartás, útjavítás, mindemellett bérlemény- és épületkezelés, illetve üzemeltetés, társasház kezelés, parkolási rendszer üzemeltetése gördülékenyen működött. A cég biztosítja a szombathelyi, és az agglomerációban élők számára a kikapcsolódás lehetőségét a Kalandvárosban, a Tófürdőn, valamint a Műjégpályán.

Az elmúlt három évben a társaság városüzemeltetési tevékenységekből származó bevételei – részben a COVID járvány, részben pedig a járvánnyal összefüggő kormányzati intézkedések hatására – csökkentek vagy stagnáltak, miközben a költségeik jelentősen emelkedtek. Ennek a folyamatnak az eredményeként a rendszeres tevékenységek veszteségessé váltak, a 2022. évi veszteség várhatóan 200-250 millió forint lesz. 2023-ban a költségek növekedése az eddigieknél is nagyobb ütemben folytatódik, mivel a villamos energia és a földgáz ára a korábbinak többszörösére emelkedett. Ez a számítások szerint kb. 375 millió forinttal növeli a költségeket, emellett az energia ára beépül a vásárolt anyagok, szolgáltatások árába, így azok költsége is emelkedik.

Az említettek alapján rövid idő alatt megoldásra szorul az előző évek, és a 2023-ban várható költségnövekedések ellentételezése. Beszállítói oldalon a verseny gyakorlatilag megszűnt, a eszközállomány műszaki állapota kritikus, a munkaerőpiacon pedig az alacsony bérszínvonal miatt van a cég kiszolgáltatott helyzetben – ezeket a körülményeket figyelembe véve érdemi költségcsökkentésre reális lehetőség nincs, ezért elsősorban a bevételek növelésére kell törekedni. A cég számításai szerint ahhoz, hogy a veszteséget elkerülje és a devizakötvény adósságszolgálatához szükséges fedezetet is biztosítsa, az eredményt befolyásoló – vagyis közvetített szolgáltatások nélkül számított – bevételeit kb. 1 milliárd forinttal kell növelni.

A bevételek növelése a szolgáltatási díjak emelésével lehetséges – emiatt a legtöbb területen áremelést tervez a társaság. A tervezett áremelés mértéke a hulladékgazdálkodás és a piaci alapon végzett társasház kezelés tekintetében 20 %, az Önkormányzat számára nyújtott városgazdálkodási szolgáltatások vonatkozásában pedig a 2022. évi inflációnak megfelelően 14,50 %. A díjemelés révén elérhető bevételnövekedés azonban nem lesz elegendő a magasabb költségek ellentételezésére, emiatt az üzleti tervben a rendszeres városüzemeltetési tevékenységekből 482 millió forintos üzemi veszteséggel számol.

A rendszeres tevékenységek veszteségét 2021-ben és 2022-ben kompenzálta az ingatlanértékesítésekből származó jelentős nyereség. A pénzügyi helyzet stabilizálása és a városüzemeltetési tevékenységek veszteségének legalább részleges finanszírozása érdekében 2023-ban is szükséges és elkerülhetetlen lesz további ingatlanok értékesítése. Az üzleti tervben 600 millió forint ingatlanértékesítésből származó bevételt és ~284 millió forint nyereséget feltételez a cég. A rendszeres tevékenységek veszteségét és az ingatlanértékestés nyereségét összegezve a tervezett üzemi eredmény 148 millió forint veszteség.

A bizonytalan gazdasági helyzet miatt azonban a tervezett ingatlanértékesítési bevétel realizálása kérdéses, így az üzleti tervnek ez jelentős kockázati eleme. Amennyiben az ingatlanértékesítések nem valósulnak meg, a veszteség tovább nő.

A bevételeink zömét kitevő *hulladékgazdálkodási közszolgáltatás* költségeit a közszolgáltatóknak jelenleg az állam téríti az NHKV Zrt-n keresztül. Az NHKV Zrt. a közszolgáltatónak fizetett szolgáltatási díjat 2023-ban 20 %-kal növeli. Ennek megfelelően a SZOVA Nonprofit Zrt. üzleti tervében a közszolgáltató SZOMHULL Nonprofit Kft-nek számlázott alvállalkozói díj 20 %-os emelésével kalkulál.

Kockázatot hordoz, hogy 2023. július 1-től a hulladékgazdálkodás teljes rendszere átalakul – az NHKV Zrt. szerepét az állammal kötött koncessziós szerződés alapján a MOL Nyrt. leányvállalata, a MOLHU MOL Zrt. veszi át. A koncessziós társaság együttműködési szándékával a társaságot már megkereste, azonban az új rendszer működéséről, különösen annak pénzügyi-gazdasági feltételeiről minimális információval rendelkeznek. Az üzleti terv arra a feltételezésre alapoz, hogy az új működési rendszer a bevételeket jelentős mértékben nem befolyásolja, és az alvállalkozói díj emelését mind az NHKV Zrt, mind a MOLHU MOL Zrt. elismeri.

A bevételek másik jelentős hányada Szombathely Megyei Jogú Város Önkormányzatától származik. A *városüzemeltetési szolgáltatások* díjának tervezett, a 2022. évi inflációt követő 14,50%-os emelése az önkormányzati kiadások kb. 304 millió forintos emelkedését vonja maga után. Ennél jóval nagyobb mértékű díjemelés lenne indokolt, azonban a tervezésnél tekintettel kellett lenni az Önkormányzat jelenlegi pénzügyi helyzetére is.

A tevékenységek harmadik csoportjának, a *piaci alapon nyújtott szolgáltatások*nak – létesítmények belépődíja, társasház kezelés, közszolgáltatáson kívüli hulladékgazdálkodási tevékenységek – a díjtételeit az önkormányzati gazdasági társaságokat sújtó díjstop megszűnését követően 2022. második félévében már megemelte a társaság – az ebből származó bevételnövekedés azonban nagyságrendileg legfeljebb 15-20 millió forint. 2023-ban a társasházkezelési tevékenységnél további 20% díjemelést terveznek. Ugyanakkor a nem lakás célú ingatlanok bérleti díj bevételénél nem számolnak áremeléssel, sőt a romló gazdasági helyzet és a rezsiköltségek emelkedése miatt több bérlő is felmondta a bérleti szerződését, ezért a bérleti díj bevétel csökkenni fog.

A *jóléti létesítmények* – Tófürdő, Kalandváros, Műjégpálya – üzemeltetése nem nyereséges tevékenyég. A Tófürdőt változatlan jegyárakkal nyitja meg a társaság a nyári időszakban, a Kalandváros a megszokott nyitva tartással üzemel majd, a Műjégpálya téli üzemeltetéséről viszont csak az ősz folyamán születik döntés.

A feladatok ellátásához szükséges *humán erőforrás* biztosítása már eddig is számos nehézségbe ütközött. A működőképesség megőrzése érdekében az elmúlt években a lehetőségeket meghaladó béremelést hajtott végre a Zrt. Az üzleti tervben az adminisztratív állomány átlagosan 15%-os és a fizikai állomány átlagosan 20%-os béremelésére tesz javaslatot a társaság. A béremelés költsége járulékokkal együtt összesen kb. 287 millió forint.

A likviditás megőrzéséhez nem csak a növekvő működési költségek, hanem a devizakötvény adósságszolgálatának a fedezetét is biztosítani szükséges. Az OTP Bankkal kötött megállapodás alapján a 2023-ban esedékes ~1,3 millió svájci frank összegű törlesztésből ~815 ezer svájci frankra az ingatlanok vételárából befolyt és biztosítéki számlán elhelyezett összeg nyújt fedezetet, ~485 ezer svájci frankot plusz az esedékes kamatokat, összesen 260-270 millió forintot egyéb forrásból kell finanszírozni.

Az üzemi veszteség (148 millió Ft) és az adósságszolgálat (265 millió Ft) finanszírozása tehát minimum 407 millió forint forrásigényt jelent. Amennyiben a tervezett ingatlanértékesítések nem realizálódnak, vagy olyan ingatlanok kerülnek értékesítésre, amelyek bevétele likviditási szempontból nem vehető figyelembe (jelzáloggal terhelt ingatlanok) akkor ez az összeg növekedhet.

Az előző években gyakorlattá vált, hogy a kötvénytörlesztés egy jelentős részét amortizációból finanszírozta a cég. 2023-ban is eszerint jár el és emiatt a fejlesztési, beruházási lehetőségek továbbra is korlátozottak – a 250 millió forintos amortizációs keretből 168 millió forintot terveznek eszközpótlásra fordítani. Ugyanakkor a koncessziós rendszerben a MOL várhatóan szigorú minőségi követelményeket támaszt az alvállalkozókkal szemben és ezeknek a követelményeknek a teljesítése beruházási kényszert jelenthet. A hulladékgazdálkodás mellett a köztisztasági, különösen a téli munkák során bevethető járművek állapota kritikus.

A cég pénzügyi helyzete nem teszi lehetővé a korábban megkezdett ingatlanfejlesztési projektek folytatását, az ezekhez szükséges forrást nem tudja előteremteni.

A Körmendi úti régi hulladéklerakó területén támogatásból finanszírozni tervezett *napelempark megvalósítása* viszont az energiaköltségek növekedése miatt kulcskérdéssé vált. A tervezett kiserőmű lehetővé tenné a társaság által felhasznált villamos energia jelentős részének megtermelését, így mind az energia költségek, mind a piacnak való kitettség csökkenne. A kb. 800 millió forint költségvetésű beruházáshoz ~310 millió forint önerő biztosítása szükséges, melyet a forgalomképes ingatlanok értékesítésével kívánnak biztosítani.

Az önkormányzati tulajdonú bérlakások felújítása, karbantartása vonatkozásában az üzleti tervben írtak alapján arra teszek javaslatot, hogy 2023. évben 50 millió Ft értékben történjen meg a program kibővítése (döntően nyílászáró cserék megvalósításával), amelyhez a Közgyűlés az önkormányzat 2023. évi költségvetéséből 50 millió Ft összegű előleget szíveskedjen biztosítani. A program további folytatásáról a költségvetési helyzet függvényében a későbbiekben születhet döntés.

Összefoglalva, a SZOVA Nonprofit Zrt. 2023. évi veszteségét az alábbi tényezők indukálják:

* Energiaköltségek növekedése kb. 350 millió forint;
* Bérköltségek és személyi jellegű ráfordítások növekedése kb. 290 millió forint;
* Nem lakás célú ingatlanok bérleti díj bevételek csökkenése, 30 millió forint;
* Bérlakások (Önkormányzat + SZOVA tulajdon) bérleti díj emelésének elmaradása – 10% lakbéremelés hatása kb. 30 millió forint.

Az ingatlanértékesítéseket is figyelembe véve a társaság 5,149 milliárd forint árbevétellel számol. A tervezett adózott eredmény 197 millió forint veszteség – ez azonban nem tartalmazza a devizakötvény átértékeléséből keletkező árfolyamkülönbözetet.

A társaság Igazgatóságának és felügyelőbizottságának határozata az ülésen kerül ismertetésre.

10.2. Tájékoztatás a „Megújuló Szombathely – tiszta energia saját erőből” projekt státuszáról

A SZOVA Nonprofit Zrt. elkészítette a „Megújuló Szombathely – tiszta energia saját erőből” projekt státuszáról szóló tájékoztatást, amely az előterjesztés *11. sz. melléklete.*

A projekt műszaki készültségi foka március végére eléri a 25 %-ot, a műszaki ellenőr által történt teljesítésigazolást követően az E.ON Energiamegoldások Kft. jogosulttá válik az 1. részszámla benyújtására, a számlázható összeg mértéke a teljes nettó ellenérték 15 %-a, csökkentve a ténylegesen igénybe vett előleg mértékével. A napelemek telepítésének várható időpontja június vége, ekkor a műszaki ellenőr által igazolt készültségi fok elérésekor a II. fizetési ütem szerint a kivitelező a kivitelezői díj 35 %-ról lesz jogosult számlát kiállítani.

A projekt szakaszolását tekintve várhatóan szeptember végére ér a kivitelezés olyan szakaszba, hogy a SZOVA Nonprofit Zrt. az elvégzett munkák pénzügyi fedezetét még a támogatási szerződés szerint biztosított támogatásból (60 %) finanszírozni tudja.

A kivitelezés befejezése, a projekt zárásának határideje 2023. december 30.

A SZOVA Nonprofit Zrt. 2023. évi üzleti tervében a költségek jelentős növekedésével és veszteséges gazdálkodással számol, amely likviditási problémákat is okozhat a társaságnak. A pénzügyi problémák megelőzése és fizetőképességük megőrzése érdekében Szombathely Megyei Jogú Város Önkormányzatának Közgyűlése 461/2022 (XII.08) Kgy. sz. határozatának 2. pontjában úgy döntött, hogy jóváhagyja a SZOVA Nonprofit Zrt. alaptevékenységeihez nem szükséges ingatlanok értékesítését az Önkormányzat vagyonrendelete, valamint a SZOVA Nonprofit Zrt. értékesítési szabályzata szerint. A listán több, a devizakötvény biztosítéki rendszerébe tartozó és az OTP Bank Nyrt. keretbiztosítéki jelzálogával terhelt ingatlan is szerepel, melyek közül elsőként a Kossuth L. u. 11. szám alatti irodaház és a Bejczy I. u. 1-3. fszt. 9. szám alatti ingatlan értékesítését tervezi megvalósítani a társaság, amelyből tervek szerint ~380-390 millió forint árbevételt kíván realizálni.

Tekintettel arra, hogy az ingatlanok értékesítése az OTP Bank Nyrt. Hitel és Limit Bizottsága által meghatározott és a 2021. június 4-i tájékoztató levélben foglalt feltételrendszer keretei között lehetséges, az OTP Bank Nyrt. hozzájárulását kérte a társaság, hogy a két ingatlan értékesítéséből befolyó vételárat a napelem beruházás önerejének biztosítására használhassa fel.

11. SZOVA Szállodaüzemeltető Kft. (12. számú melléklet)

A SZOVA Szállodaüzemeltető Kft.-t a Tófürdő területére tervezett négycsillagos szálloda beruházás tervezésére és projektelőkészítésére 110 millió forintot fordított.

A kétéves tervezési időszak alatt azonban a beruházás kivitelezési költségei olyan mértékben megemelkedtek, hogy az eredetileg tervezett és rendelkezésre álló 450 millió forint helyett a 2019. évi becslések alapján kb. 1,2-1,6 milliárd forint önerőt kellett volna biztosítani a szálloda megépítéséhez – emiatt a beruházás finanszírozása és megvalósíthatósága kérdésessé vált.

A pénzügyi lehetőségeket tovább szűkítette a 2020-ban kitört koronavírus járvány, majd a 2022. év elején kezdődött orosz-ukrán háború. A hiányzó pénzeszközöket pályázati vagy állami támogatásból sem sikerült biztosítani. Bár Szombathely további fejlődése szempontjából továbbra is kulcskérdés lenne egy színvonalas szálláslehetőséget biztosító szálloda megépítése, a jelenlegi helyzetben a szükséges forrásokat sem a SZOVA Nonprofit Zrt., sem Szombathely Megyei Jogú Város Önkormányzata nem tudja előteremteni.

A projekt megvalósítása érdekében 2021. decemberében Szombathely Megyei Jogú Város Közgyűlése felhatalmazta a SZOVA Szállodaüzemeltető Kft. ügyvezetőjét arra, hogy külső befektetőt keressen a beruházás folytatásához. A kft. kisebbségi tulajdonosa jelezte, hogy a Service 4 YOU Szálloda Befektető Zrt. – és az azonos cégcsoportba tartozó, a tervezett szálloda üzemeltetésére szerződött Hotel & More Kft. – továbbra is érdekelt a beruházás megvalósításában, de szakmai kapcsolataik révén a befektető keresésében és a projekt értékesítésében is hajlandóak együttműködni.

A befektetői érdeklődés felkeltésére 2022. év elején összeállításra került egy brossura, amelyet eljuttattak a Magyar Szálloda Szövetséghez, valamint informális úton a Service 4 YOU Zrt. szakmai kapcsolatait felhasználva próbáltak lehetséges befektetőket megkeresni. A folyamat eddig nem vezetett eredményre, a projekt megvásárlására vagy befektetőként történő finanszírozására 2022-ben nem mutatkozott kereslet.

Mivel ezek az informális megkeresésék nem vezettek eredményre, 2023-ban tovább keresi a társaság az értékesítés lehetőségét szakmai szervezeteken és rendezvényeken keresztül. Elképzelhető olyan tanácsadó cég bevonása az értékesítésbe, amely sikerdíjas alapon hajlandó közreműködni a folyamatban. Az értékesítéshez szükséges további lépéseket, az értékesítési konstrukciót és feltételeket az esetleges konkrét érdeklődés és befektetői szándékok ismeretében lehet meghatározni. A projekt értékesítésének lehetőségét rontja, hogy a szálloda építési engedélye a kiadást követő három év elteltével 2021-ben lejárt.

A szállodaépítés mellett Szombathely Megyei Jogú Város Közgyűlése 336/2020. (X.29.) Kgy. sz. határozatában megbízta a SZOVA Nonprofit Zrt-t, hogy a Tófürdő területére tervezett rekreációs központ terveit dolgoztassa át úgy, hogy egy olyan rendezvényközpont kerüljön megtervezésre, amely alkalmas a közelben található étterem megszűnése miatt keletkezett piaci rés betöltésére. A határozat második pontjában a Közgyűlés a SZOVA Szállodaüzemeltető Kft. ügyvezetőjét kérte fel a rendezvényközpont üzleti tervének és finanszírozási modelljének kidolgozására. A koncepciótervek elfogadását követően azonban Szombathely Megyei Jogú Város Önkormányzata a tervezési folyamat felfüggesztéséről döntött, a koronavírus járvány miatt kialakult bizonytalanság, az Önkormányzat és a SZOVA Nonprofit Zrt. bevételeinek csökkenése miatt. A 2022-ben több változatban elvégzett gazdaságossági számítások nem igazolták egyértelműen a rendezvényközpont projekt gazdaságos megvalósíthatóságát.

A külső körülmények meghiúsították azt az elképzelést is, amely szerint a SZOVA Szállodaüzemeltető Kft. hasznosította volna a Szombathely Megyei Jogú Város Önkormányzata és a SZOVA Nonprofit Zrt. érdekeltségi körébe tartozó létesítmények vendéglátó egységeit. Ezen a téren 2023-ban a magas energiaköltségek miatt nem számíthatunk a piaci helyzet javulására.

Mivel a SZOVA Nonprofit Zrt. pénzügyi helyzete 2023-ban várhatóan a korábbinál is nehezebb lesz, a társaság lehetőségei továbbra is korlátozottak. Ennek ellenére folytatni kell a szálloda beruházás értékesítésére irányuló munkát, amelynek költségeire üzleti tervünkben 1 millió forintot irányoztak elő. Emellett a gazdasági társaság jogszerű működéséhez minimálisan szükséges adminisztratív költségekkel kalkulálnak. Bevétellel óvatosságból továbbra sem számol a kft.

|  |  |
| --- | --- |
| Költség | Tervezett összeg 2023. |
| Anyagjellegű ráfordítások (befektető keresés) | 1.000 e Ft |
| Számviteli szolgáltatás | 60 e Ft |
| Könyvvizsgálat | 360 e Ft |
| Kamarai tagdíj | 5 e Ft |
| Bankköltség | 100 e Ft |
| Működési költségek összesen: | 1.525 e Ft |

A tervezett üzemi eredmény és adózás utáni eredmény a működési költségek összegével azonos 1.525 ezer forint veszteség. Amennyiben a szálloda projektet sikerül értékesíteni, akkor szükségessé válik az üzleti terv felülvizsgálata.

A szálloda projekt előkészítési költségeinek finanszírozására a SZOVA Nonprofit Zrt. 75 millió forint tagi kölcsönt biztosított a társaságnak. A tagi kölcsön kamata a 6 havi BUBOR kamatlábnak felel meg. 2022. év végére a BUBOR az év eleji ~4%-ról ~16%-ra emelkedett és azt feltételezhető, hogy 2023-ban ezen a szinten marad. Emiatt a kamatköltségek a 2022. évi 7,7 millió forintról várhatóan ~13,6 millió forintra emelkednek. A kölcsönszerződés szerint a beruházás üzembe helyezéséig felmerülő kamatok tőkésítésre kerülnek, a mérleg eszköz oldalán a beruházás értékét, forrás oldalán a tagi kölcsön egyenlegét növelik - ez 2023. január 1-jén 84.660 ezer forint. A társaságunk 2022. év végéig felhalmozott kumulált vesztesége 5.356 ezer forint.

A társaság felügyelőbizottságának határozata az ülésen kerül ismertetésre.

12. SZOVA-Projekt Kft. (13. számú melléklet)

A SZOVA-Projekt Projektfejlesztési Kft.-t 2021-ben alapította a SZOVA Nonprofit Zrt., azzal a céllal, hogy az anyacég az általa tervezett ingatlanfejlesztéseket rugalmasabban és költséghatékonyabban tudja megvalósítani, könnyebben tudjon alkalmazkodni a gyorsan változó piaci körülményekhez és az ingatlanfejlesztések esetleges kockázata ne veszélyeztesse a társaság alapfeladatainak ellátását.

A SZOVA Nonprofit Zrt. által tervezett beruházások közül a SZOVA-Projekt Kft. az alábbiak piaci alapú beruházások megvalósításában működött volna közre:

* Széll Kálmán utca 24, Kisfaludy utca 37. alatti ingatlanok, lakásépítés
* Welther Károly utca 4., Nádasdy utca 17. nyugdíjas bérlők háza
* Rendezvényközpont a Tófürdő területén
* Kereskedelmi szálláshely a Szabadidőközpontban tervezett lovas központhoz kapcsolódva
* Központi ügyfélszolgálat a 11-es Huszár út 2. alatti ingatlanban.

Saját kivitelezői kapacitással nem rendelkezik a Kft., a megvalósítás során a társaság feladata a projektek finanszírozási és megvalósítási konstrukciójának kidolgozása, a beszerzési eljárások lebonyolítása, a kivitelezők kiválasztása és tevékenységük felügyelete és koordinálása lett volna.

A COVID járvány, majd a 2022. év elején kirobbant orosz-ukrán háború azonban olyan bizonytalan gazdasági környezetet teremtett, amely kérdésessé teszi a fenti ingatlanfejlesztések megvalósíthatóságát. A fő probléma, hogy a kivitelezési költségek az infláció miatt jelentős mértékben emelkedtek, miközben az anyacég és Szombathely Megyei Jogú Város Önkormányzatának bevételei – elsősorban a járvánnyal és a háborúval összefüggő állami intézkedések hatására – stagnáltak, vagy esetenként csökkentek is, míg a költségek növekedése – különösen a villamosenergia és a földgáz drágulása, valamint a bérek növekedése – jelentősnek mondható. Emiatt a beruházások finanszírozásához minimálisan szükséges önerőt nem tudja biztosítani a SZOVA Nonprofit Zrt.

A likviditási problémák megelőzése és a városüzemeltetési szolgáltatások ellátásának biztonsága érdekében Szombathely Megyei Jogú Város Önkormányzata úgy döntött, hogy a SZOVA Nonprofit Zrt. értékesítse az alapfeladatai ellátásához nem feltétlenül szükséges ingatlanjait és az ingatlanértékesítések bevételéből finanszírozza 2023. évi működési kiadásai egy részét.

Az értékesíthető ingatlanok listájára a fenti, fejlesztési elképzelésekkel érintett ingatlanok egy része is felkerült. Ez egyúttal azt is jelenti, hogy ezen beruházások – Széll Kálmán utca, Kisfaludy utca, központi ügyfélszolgálat ‒ megvalósulásával sem 2023-ban sem a következő években nem számol a társaság, és forrás hiányában várhatóan más ingatlanfejlesztésekre sem kerül sor a közeljövőben. Ennek ellenére keresik azokat a feladatokat, amelyekbe be tud a kft. kapcsolódni, és amelyek a társaság számára bevételi lehetőséget teremtenek.

Bár minimális – a cég jogszabályoknak megfelelő működéséhez elengedhetetlenül szükséges – költséggel működik a kft., bevétel hiányában veszteséget termel, és emiatt kérdéses, hogy a SZOVA-Projekt Kft. hosszabb távon fenn tud-e maradni.

2023. évi működési költségek várhatóan az alábbi tételekből tevődnek össze:

* könyvvizsgálati díj: 360 ezer Ft
* számviteli szolgáltatás költsége: 60 ezer Ft
* bankköltség: 75 ezer Ft.

Ezek alapján az üzleti tervben 495 ezer Ft veszteséggel számol a társaság. Az előző évek kumulált vesztesége 852 ezer forint. A veszteség finanszírozására a készpénzben rendelkezésre bocsátott jegyzett tőke fedezetet nyújt.

A társaság felügyelőbizottságának határozata az ülésen kerül ismertetésre.

13. SZOMHULL Szombathelyi Hulladékgazdálkodási Nonprofit Kft. (14. számú melléklet)

A társaság Szombathely város és két környékbeli település hulladékszállítási szolgáltatását látja el. 2023. év első felében a kft. még folytathatja közszolgáltatói tevékenységét, 2023. július 1-től azonban az NHKV Zrt. szerepét átveszi a MOL Nyrt., mint koncesszor, így ettől az időponttól kezdve a SZOMHULL Nonprofit Kft. elveszti közszolgáltatói státuszát, hulladékgazdálkodási tevékenységet a továbbiakban nem folytat. Emiatt az üzleti terv 2023. első 6 hónapjára készült. 2023. II. félévében a hiánypótlások, ellenőrzések és záró elszámolás lefolytatása szükséges. A második félévtől a közszolgáltatási feladatokat a SZOVA Nonprofit Zrt. fogja ellátni a MOHU ZRt. alvállalkozójaként.

A társaság legfőbb bevételi forrása az NHKV Zrt. által fizetett közszolgáltatási díj. 2021. első félévétől az NHKV Zrt. elszámolási rendszere havi rendszerességűre változott. Az elszámolás lényege, hogy a megállapított éves díj 75 %-át havonta fizeti meg az NHKV, a fennmaradó 25 %-ot pedig következő év július 31-ig, így még kb. 305 millió Ft kifizetése várható 2022. évre vonatkozóan. A vonatkozó jogszabály alapján megtörtént a 2023. évre vonatkozó díjmegállapítás is, amely az első félévre nettó 732.555.109,- Ft szolgáltatási díjat határoz meg a Kft.-nek.

A társaság költségeinek 90 %-át a SZOVA Nonprofit Zrt. részére fizetett alvállalkozói díj teszi ki, ezen felül üzemanyag, karbantartási és javítási, bérleti díj és személyi jellegű költségek merülnek fel.

2023. év I. félévre a társaság 812.555 eFt árbevételt, 160 eFt egyéb bevételt tervez, 830.965 eFt ráfordítás mellett, amellyel a 2023.I. félévre évre tervezett adózott eredménye -15.750 eFt veszteség.

A társaság felügyelőbizottságának határozata az ülésen kerül ismertetésre.

**II. Javaslat a Savaria Turizmus Nonprofit Kft. könyvvizsgálójának megválasztására**

Tájékoztatom a Tisztelt Közgyűlést, hogy a Savaria Turizmus Nonprofit Kft. könyvvizsgálójának megbízatása 2023. április 1. napján lejár.

A köztulajdonban álló gazdasági társaságok takarékosabb működéséről szóló 2009. évi CXXII. törvény 4. § (1c) bekezdése alapján a könyvvizsgáló személyére az ügyvezetés a felügyelőbizottság egyetértésével tesz javaslatot a társaság legfőbb szervének.

A Polgári Törvénykönyvről szóló 2013. évi V. törvény 3:130. § (1) bekezdése alapján a könyvvizsgálót a legfőbb szerv választja, a (2) bekezdés szerint az állandó könyvvizsgálót határozott időtartamra, legfeljebb öt évre lehet megválasztani. Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés ag) szerint, ha a gazdasági társaságban az önkormányzati tulajdonrész az 50 %-ot eléri, vagy meghaladja, úgy a könyvvizsgáló megválasztása és díjazásának megállapítása kérdésében a Közgyűlés dönt.

A Közgyűlés 109/2022. (III.31.) Kgy. sz. határozata alapján a társaság könyvvizsgálói feladatait 2022. április 2. napjától 2023. április 1. napjáig a Könyvdoktor Könyvvizsgáló és Könyvvezető Kft. (9700 Szombathely, Szélkerék u. 6., cégjegyzékszám: 18-09-105512, MKVK: 004801, könyvvizsgálatért személyében felelős: Szanyiné Kenedli Csilla bejegyzett könyvvizsgáló, MKVK: 004801) látta el 40.000,- Ft + ÁFA/hónap díjazás ellenében.

A társaság ügyvezetője az Integritás Könyvvezetői, Adótanácsadó és Kereskedelmi Kft. (személyében felelős könyvvizsgáló, Papp András) megválasztását javasolja 40.000,- Ft + ÁFA/hónap díjazás ellenében, 2023. április 2. napjától 2025. április 1. napjáig. A felügyelőbizottság a könyvvizsgáló személyére és díjazására vonatkozó javaslatot 2023. március 10-i ülésén tárgyalta és azt jóváhagyta.

**III. Javaslat a Szombathelyi Távhőszolgáltató Kft. –t érintő döntések meghozatalára**

A Szombathelyi Távhőszolgáltató Kft. javaslatot tett a társaság Javadalmazási szabályzatának módosítására. A legfontosabb változás, hogy a jövőben az ügyvezető felett az egyéb munkáltatói jogok gyakorlója a SZOVA Nonprofit Zrt. Igazgatósága, valamint Igazgatóságának elnöke lesz. Az elkészített javaslat elfogadását megelőzően szükséges a Kft. társasági szerződésének, szervezeti és működési szabályzatának valamint a SZOVA Nonprofit Zrt. alapszabályának módosítása. A két társaság az alapdokumentumok (társasági szerződés, alapszabály, szervezeti és működési szabályzat, javadalmazási szabályzat) módosítását elkészítette, amelyek az előterjesztés mellékletei.

A Szombathelyi Távhőszolgáltató Kft. felügyelőbizottsága a javaslatokat elfogadta. A SZOVA Nonprofit Zrt. Igazgatóságának és Felügyelőbizottságának határozata az ülésen kerül ismertetésre.

**IV. Javaslat a SZOVA Szombathelyi Vagyonhasznosító és Városgazdálkodási Nonprofit Zrt. által kezelt önkormányzati tulajdonban levő bérleményekkel kapcsolatos díjhátralékok számviteli nyilvántartásból történő kivezetésére**

Szombathely Megyei Jogú Város Önkormányzata és a SZOVA Szombathelyi Vagyonhasznosító és Városgazdálkodási Nonprofit Zrt. között Szombathelyen, 2006. május 31-én létrejött üzemeltetési szerződés szerint a Társaság kezeli és – az önkormányzat rendelkezései szerint – bérbe adja az önkormányzat tulajdonában levő lakás és nem lakás célú ingatlanokat.

A jogszabályi rendelkezéseknek megfelelően a kijelölt személlyel megkötött szerződés szerint a bérlemény birtokbavételétől annak visszaadásáig a bérlőt, az átmeneti szálláshasználót, a szociális szálláshasználót díjfizetési kötelezettség terheli. A számlákat a SZOVA Nonprofit Zrt. saját nevében bocsátja ki, és nem-teljesítés esetén a követelések behajtásának folyamatát indítja el.

A behajthatatlan követeléseket a számviteli jogszabályok alapján a számviteli nyilvántartásokból ki kell vezetni annak érdekében, hogy a számviteli nyilvántartások a valós képet mutathassák, és azokat indokolatlan torzító hatások ne befolyásolják.

Fentiek alapján a SZOVA Nonprofit Zrt. az előző évek gyakorlatának megfelelően az általa kezelt és bérbe adott ingatlanok vonatkozásában keletkezett behajthatatlan követelések számviteli nyilvántartásokból való törléséhez kéri a Közgyűlés hozzájárulását.

Javaslom, hogy a Közgyűlés járuljon hozzá ahhoz, hogy a SZOVA Nonprofit Zrt. számviteli nyilvántartásából behajthatatlanság címén 5.963.405,- Ft tőke követelést leírjon a 2022. december 31-i állapot szerint. Ez az összeg összesen 24 követelés leírását jelenti. Ebből 2 olyan követelés, amit bíróság előtt eredményesen nem lehet érvényesíteni, amelynél a fizetési meghagyásos eljárással, a végrehajtással kapcsolatos költségek nincsenek arányban a követelés várhatóan behajtható összegével, vagy amelynél az adós nem lelhető fel, mert a megadott címen nem található és a felkutatása igazoltan nem járt eredménnyel. Ezek összege 120.755,- Ft. A bíróság előtt nem érvényesíthető 15 db követelés összege 4.833.586,- Ft, a hatályos jogszabályok alapján elévült 5 db követelés összege 186.320,- Ft. További 2 db olyan behajthatatlan követelés van, melyre a felszámoló által adott írásbeli igazolás (nyilatkozat) szerint nincs fedezet. Ennek értéke 822.744,- Ft.

**V. Javaslat az AGORA Savaria Kft. által létrehozandó alapítvánnyal kapcsolatos döntés meghozatalára** (19. számú melléklet)

Tájékoztatom a Tisztelt Közgyűlést, hogy az AGORA Savaria Nonprofit Kft. ügyvezetője azzal a kéréssel fordult önkormányzatunkhoz, hogy támogassuk egy, a társaság által létrehozandó alapítvány létesítését, és járuljunk hozzá, hogy az alapítvány székhelyeként a Szombathely, Március 15. tér 5. szám alatti, önkormányzati tulajdonú ingatlant bejegyezzék, az ingatlant az alapítvány is használhassa. Ez az ingatlan az AGORA Savaria Nonprofit Kft. székhelye is egyben. Az ügyvezető úr csatolta az alapítvány Alapító Okiratának a tervezetét is, amely a kérelemmel együtt a jelen előterjesztés 20. számú mellékletét képezi.

Az alapítvány létrehozásának az okát abban jelölte meg ügyvezető úr, hogy annak létrehozásával olyan pályázatokon is tudnának indulni, ahol a nonprofit kft-nek nincsen lehetősége pályázni, mert kizárják a pályázói körből.

Az alapítvány tartós, közérdekű céljai között szerepel Magyarország helyi önkormányzatairól szóló 2011. évi CLXXXIX. törvény 13. §-ban meghatározott kulturális szolgáltatások, gyermekjóléti szolgáltatások, sport és ifjúsági ügyek, oktatási, köznevelési feladatok ellátása.

Az alapítvány induló vagyonát 500.000,- Ft-ban kívánja az alapító meghatározni.

Szombathely Megyei Jogú Város Önkormányzata vagyonáról szóló 40/2014 (XII. 23.) önkormányzati rendelet (a továbbiakban: vagyonrendelet) 19. § (1) bekezdés ai) alpontja értelmében a társaság legfőbb szervének hatáskörébe tartozó olyan kérdésben – mint a más gazdasági társaság alapításáról, illetve működő gazdasági társaságba tagként való belépésről történő döntés – a döntést megelőzően a Közgyűlés dönt. Jelen esetben ugyan nem gazdasági társaság alapításáról van szó, azonban figyelembe véve az alapítvány szervezeti felépítését és az azzal járó kötelezettségvállalást, kérem a Tisztelt Közgyűlés döntését.

Kérem a Tisztelt Közgyűlést, hogy a fentiek szerint támogassa a Kft. törekvését, és biztosítsa az alapítványnak a székhelyhasználatot, valamint az ingatlan használatát a határozati javaslatban meghatározottak szerint, valamint az alapítvány felügyelőbizottságába két tag delegálásáról dönteni szíveskedjék.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatokat elfogadni szíveskedjék.

**Szombathely, 2023. március 23.**

 **/: Dr. Nemény András :/**

**I.**

**Határozati javaslat**

**........../2023. (III.30.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Weöres Sándor Színház Nonprofit Kft. 2023. évi üzleti tervét 202.324 eFt önkormányzati működési támogatással, -44.825 eFt tervezett adózott eredménnyel jóváhagyja.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Szabó Tibor András, a társaság ügyvezetője)

**Határidő:** azonnal

**II.**

**Határozati javaslat**

**........../2023. (III.30.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Fogyatékkal Élőket és Hajléktalanokat Ellátó Közhasznú Nonprofit Kft. 2023. évi üzleti tervét 156.536 e Ft önkormányzati működési támogatással, 2.278 Ft tervezett adózott eredménnyel jóváhagyja.

**Felelős:** Dr. Nemény András polgármester

 Dr. Horváth Attila alpolgármester

 Dr. László Győző alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Németh Klára, a társaság ügyvezetője)

**Határidő:** azonnal

**III.**

**Határozati javaslat**

**........../2023. (III.30.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján az AGORA Savaria Kulturális és Médiaközpont Nonprofit Kft. 2023. évi üzleti tervét 404.000 eFt önkormányzati támogatással, 0 Ft tervezett adózott eredmény mellett jóváhagyja.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Horváth Zoltán, a társaság ügyvezetője)

**Határidő:** azonnal

**IV.**

**Határozati javaslat**

**........../2023. (III.30.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Szombathelyi Parkfenntartási Kft. 2023. évi üzleti tervét az Önkormányzat által fizetendő 472.441 eFt vállalkozói díj mellett, 0 Ft tervezett adózott eredménnyel jóváhagyja.

**Felelős:**  Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Izer Gábor, a társaság ügyvezetője)

**Határidő:** azonnal

**V.**

**Határozati javaslat**

**........../2023. (III.30.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Vas Megyei Temetkezési Kft. 2023. évi üzleti tervét önkormányzati működési támogatás nélkül, 0 Ft tervezett adózott eredmény mellett jóváhagyja.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Jancsóné Sárdi Katalin, a társaság ügyvezetője)

**Határidő:** azonnal

**VI.**

**Határozati javaslat**

**........../2023. (III.30.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Savaria Városfejlesztési Nonprofit Kft. 2023. évi üzleti tervét 50.000 e Ft önkormányzati működési támogatással, 0 Ft tervezett adózott eredmény mellett jóváhagyja.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Dr. Kovácsné Takács Klaudia, a társaság ügyvezetője)

**Határidő:** azonnal

**VII.**

**Határozati javaslat**

**........../2023. (III.30.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Savaria Turizmus Nonprofit Kft. 2023. évi üzleti tervét 46.897 eFt önkormányzati működési támogatással, -32.476 eFt tervezett adózott eredménnyel jóváhagyásra javasolja a társaság taggyűlésének.

A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős:**  Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Grünwald Stefánia, a társaság ügyvezetője)

**Határidő:** azonnal

**VIII.**

**Határozati javaslat**

**........../2023. (III.30.) Kgy. sz. határozat**

1. Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Szombathelyi Távhőszolgáltató Kft. 2023. évi üzleti tervét 30.253 eFt adózás előtti eredménnyel jóváhagyásra javasolja a taggyűlésnek.
2. A Közgyűlés a Szombathelyi Távhőszolgáltató Kft. tulajdonában lévő Szombathely, Március 15. tér 5/A. szám alatti ingatlan hasznosítására vonatkozóan az alábbi döntést hozza:

…………………………………………………………………………………………………………………………………………………………………………………………………………………………………………………………………………………………………………………………………………

1. A Közgyűlés felhatalmazza a SZOVA Nonprofit Zrt. vezérigazgatóját, hogy a társaság taggyűlésén a fenti döntéseket képviselje.

**Felelős:**  Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Molnár Miklós, a társaság ügyvezetője

Kovács Cecília, a SZOVA Nonprofit Zrt. vezérigazgatója)

**Határidő:** azonnal

**IX.**

**Határozati javaslat**

**........../2023. (III.30.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a VASIVÍZ ZRt. 2023. évi üzleti tervét jóváhagyja.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Krenner Róbert, a VASIVÍZ ZRt. vezérigazgatója)

**Határidő:** azonnal

**X.**

**Határozati javaslat**

**........../2023. (III.30.) Kgy. sz. határozat**

1. Szombathely Megyei Jogú Város Közgyűlése 5.149.185 eFt árbevétellel, 197.421 eFt üzemi veszteséggel és 197.421 eFt adózás utáni veszteséggel jóváhagyja a SZOVA Nonprofit Zrt. 2023. évi üzleti tervét. A Közgyűlés tudomásul veszi, hogy az adózott eredmény nem tartalmazza a devizakötvény átértékeléséből keletkező árfolyamkülönbözet összegét.
2. A Közgyűlés jóváhagyja, hogy a SZOVA Nonprofit Zrt. visszamenőleges hatállyal 2023. január 1-től a fizikai állományba tartozó munkavállalók bérét átlagosan 20%-kal, a szellemi foglalkozású munkavállalók bérét pedig átlagosan 15%-kal megemelje. A béremelés mértéke tartalmazza a minimálbér változása miatti kötelező béremelést is. A Közgyűlés a társaság bértömegét 1.546.367 ezer forint összeggel jóváhagyja.
3. A Közgyűlés a SZOVA Nonprofit Zrt. 2023. évi beruházási tervét 220.165 ezer forint főösszeggel jóváhagyja.
4. A Közgyűlés egyetért azzal, hogy a SZOVA Nonprofit Zrt. által a hulladékgazdálkodási közszolgáltatási feladatok ellátásáért a SZOMHULL Nonprofit Kft-nek számlázott alvállalkozói díj összege 2023. január 1-től az eddigi 4,39 Ft/liter + Áfa összegről 5,27 Ft/liter + ÁFA összegre emelkedjen, valamint a SZOMHULL Nonprofit Kft. által fizetendő előleg összege havi 60 millió forint + ÁFA összegről havi 75 millió forint + ÁFA összegre módosuljon. A Közgyűlés felhatalmazza a SZOVA Nonprofit Zrt. igazgatóságának elnökét és a SZOMHULL Nonprofit Kft. ügyvezetőjét az erre vonatkozó szerződésmódosítás aláírására.
5. A Közgyűlés jóváhagyja, hogy a Szombathely Megyei Jogú Város által a fizető parkolási rendszer üzemeltetéséért a SZOVA Nonprofit Zrt-nek fizetendő havi díj összege 2023. január 1-től 30.000.000 Ft + ÁFA összeg legyen, és felhatalmazza a Polgármestert, valamint a társaság vezérigazgatóját az erre vonatkozó szerződésmódosítás aláírására.
6. A Közgyűlés egyetért azzal, hogy a SZOVA Nonprofit Zrt. által – Szombathely Megyei Jogú Város Önkormányzatával kötött szerződések alapján – nyújtott köztisztasági és útépítési szolgáltatások díja 2023. április 1-től a 2022. évi inflációnak megfelelő 14,5%-os mértékben, az önkormányzati ingatlanok kezelési díja 2023. január 1-től az eddigi havi 17.718.000 Ft + ÁFA összegről 20.287.000 Ft + ÁFA összegre emelkedjen.
7. A Közgyűlés az önkormányzati bérlakások felújítására, karbantartására vonatkozó programot jóváhagyja 50 millió forint összegben. A Közgyűlés felkéri a polgármestert, hogy a jóváhagyott programhoz a SZOVA Nonprofit Zrt. részére előleget biztosítson 50 millió Ft összegben. Az előleg az önkormányzati ingatlanokkal kapcsolatos 2023. évi veszteség elszámolása során kerül beszámításra 2024. májusában.
8. A Közgyűlés a SZOVA Nonprofit Zrt. likviditási helyzetének kezelésére maximum 700 millió forint összegű tagi kölcsönt biztosít 2023. december 31. napjáig történő visszafizetési kötelezettséggel. A Közgyűlés felkéri a SZOVA Nonprofit Zrt. vezérigazgatóját, hogy a társaság likviditási helyzetéről és esetleges likviditási problémáiról folyamatosan tájékoztassa a Polgármestert, valamint felhatalmazza a Polgármestert, hogy amennyiben a SZOVA Nonprofit Zrt. likviditási helyzete szükségessé teszi, úgy a tagi kölcsön folyósításáról gondoskodjon.

**Felelős:**  Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Kovács Cecília, a társaság vezérigazgatója)

**Határidő:** azonnal

**XI.**

**Határozati javaslat**

**........../2023. (III.30.) Kgy. sz. határozat**

Szombathely Megyei Jogú Város Közgyűlése megtárgyalta a SZOVA Nonprofit Zrt. TOP-6.5.2-15-SH1-2016-00001 azonosítószámú, „Megújuló Szombathely – tiszta energia saját erőből” megnevezésű projekt státuszáról szóló, az előterjesztés 12. sz. mellékletét képező tájékoztatót, és azt tudomásul vette.

**Felelős:**

 Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Kovács Cecília, a SZOVA Nonprofit Zrt. vezérigazgatója)

**Határidő:** azonnal

**XII.**

**Határozati javaslat**

**........../2023. (III.30.) Kgy. sz. határozat**

1. Szombathely Megyei Jogú Város Közgyűlése a SZOVA Szállodaüzemeltető Kft. 2023. évi üzleti tervét -1.525 eFt tervezett adózott eredménnyel jóváhagyásra javasolja a taggyűlésnek, egyúttal felhatalmazza a SZOVA Nonprofit Zrt. Igazgatóságának elnökét, hogy a társaság taggyűlésén a fenti döntést képviselje.
2. A Közgyűlés felkéri a társaság ügyvezetőjét, hogy amennyiben előrelépés történik a szálloda projekt értékesítése ügyében, arról tájékoztassa a Közgyűlést.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Kovács Cecília, a társaság ügyvezetője)

**Határidő:** azonnal

**XIII.**

**Határozati javaslat**

**........../2023. (III.30.) Kgy. sz. határozat**

1. Szombathely Megyei Jogú Város Közgyűlése a SZOVA Projekt Kft. 2023. évi üzleti tervét -459 eFt tervezett adózott eredménnyel javasolja a taggyűlésnek.
2. A Közgyűlés felhatalmazza a SZOVA Nonprofit Zrt. Igazgatóságának elnökét, hogy a társaság taggyűlésén a fenti döntést képviselje.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Kovács Cecília, a társaság ügyvezetője)

**Határidő:** azonnal

**XIV.**

**Határozati javaslat**

**........../2023. (III.30.) Kgy. sz. határozat**

Szombathely Megyei Jogú Város Közgyűlése a SZOMHULL Szombathelyi Hulladékgazdálkodási Közszolgáltató Nonprofit Kft. 2023. I. félévi üzleti tervét -15.750 eFt tervezett adózott eredménnyel jóváhagyásra javasolja a taggyűlésnek.

A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Taoufik Roland, a társaság ügyvezetője)

**Határidő:** azonnal

**XV.**

**Határozati javaslat**

**........../2023. (III.30.) Kgy. sz. határozat**

Szombathely Megyei Jogú Város Közgyűlése javasolja a társaság taggyűlésének, hogy a Savaria Turizmus Nonprofit Kft. könyvvizsgálójának – az ügyvezetés felügyelőbizottság egyetértésével tett javaslata alapján – az Integritás Könyvvezetői, Adótanácsadó és Kereskedelmi Kft.-t (9700 Szombathely, Kőszegi utca 42., adószám: 10748774-2-18, MKVK: 004333, könyvvizsgálatért személyében felelős: Papp András bejegyzett könyvvizsgáló, MKVK: 006331) válassza meg 2023. április 2. napjától 2025. április 1. napjáig terjedő határozott időtartamra 40.000,- Ft + ÁFA/hónap díjazás ellenében.

A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős**: Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (A végrehajtásért felelős:

 Nagyné dr. Gats Andrea a Jogi és Képviselői Osztály vezetője

 Grünwald Stefánia, a társaság ügyvezetője)

**Határidő**: a társaság taggyűlése

**XVI.**

**Határozati javaslat**

**........../2023. (III.31.) Kgy. sz. határozat**

A Közgyűlés hozzájárul ahhoz, hogy a SZOVA Nonprofit Zrt. a számviteli nyilvántartásából behajthatatlanság címén 5.963.405 Ft tőke követelést leírjon a 2022. december 31-i állapot szerint.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért felelős:

 Kovács Cecília, a társaság vezérigazgatója

 Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**XVII.**

**Határozati javaslat**

**........../2023. (III.30.) Kgy. sz. határozat**

1. A Közgyűlés, mint az AGORA Savaria Kulturális és Médiaközpont Nonprofit Kft. legfőbb szerve tudomásul veszi és támogatja a mellékelt Alapító Okirat tervezet szerinti SZÍN-TÉR a Közösségek Agorájáért Alapítvány létrehozását.
2. A Közgyűlés – Szombathely Megyei Jogú Város Önkormányzata vagyonáról szóló 40/2014 (XII. 23.) önkormányzati rendelet 12. § a) pontja alapján - hozzájárul ahhoz, hogy az AGORA Savaria Kulturális és Médiaközpont Nonprofit Kft. által létrehozandó SZÍN-TÉR a Közösségek Agorájáért Alapítvány a szombathelyi 2710/1 hrsz-ú, természetben Március 15. tér 5. szám alatti ingatlant székhelyként tüntesse fel, és a bírósági nyilvántartásba azt székhelyként bejegyeztesse, valamint az alapító okiratában meghatározott közhasznú tevékenységei ellátására az Alapító és az Alapítvány külön megállapodásában rögzített feltételekkel a fenti ingatlant használja. A Közgyűlés hozzájárulása visszavonásig érvényes.
3. A Közgyűlés a SZÍN-TÉR a Közösségek Agorájáért Alapítvány felügyelőbizottságába az alábbi két személyt javasolja megválasztani:

 ………………………………………………………………………

 ………………………………………………………………………

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Horváth Zoltán, az AGORA Savaria Nonprofit Kft. ügyvezetője)

**Határidő:** azonnal